PRM: Både fornøyd og skuffet over NTP

**Regjeringen har i dag lagt frem ny Nasjonal transportplan (NTP) for 2022-2033. I transportplanen legges de neste årenes transportpolitikk og byggeprosjekter frem.**

Sametingsråd Silje Karine Muotka (NSR) har i møter med samferdselsministeren 31. august 2020 og 6. november 2020 gitt innspill til arbeidet med ny NTP.

I møtene har sametingsrådet blant annet løftet behovet for tunnel gjennom E45 Kløfta i Alta kommune, oppgradering av Riksvei 92 Indre Finnmark, ny trasé E6 i Sørfold i Nordland, tunell gjennom E6 Kvænangsfjellet, flyplass i Kautokeino som kan ta imot ambulansefly og tiltak for å avverge reinpåkjørsler både på vei og bane. Sametingsrådet har også tatt opp behovet for utbedring av mobil- og internettdekningen i samiske områder.

**Glad for at E45 i Kløfta prioriteres**

Muotka er svært glad for at tunnel gjennom E45 i Kløfta i Alta kommune er prioritert i NTP.

– Vi har i møter med samferdselsministeren løftet behovet for å utbedre denne veistrekningen av hensyn til trafikksikkerhet, fremkommelighet og næringslivet. E45 er viktig for tilgangen til blant annet helsehjelp og flyplass for befolkningen i Masi og Kautokeino. For næringslivet er veien sentral for tilknytningen til markeder sørover, sier sametingsråd Silje Karine Muotka (NSR).

Hun er også glad for den nye E6-traseen gjennom Sørfold er med, samt at Hålogalandsveien skal oppgraderes.

**Etterlyser oppgradering av Riksvei 92 i Indre Finnmark**

Samtidig konstaterer sametingsråden med skuffelse at regjeringen ikke prioriterer å oppgradere Riksvei 92 mellom Kautokeino og Karasjok.

– Riksvei 92 er hovedkorridor mellom øst og vest i Finnmark, og holder langt fra god nok veistandard, sier Muotka.

Hun mener det er behov for å sikre at samiske næringer og interesser ikke blir skadelidende av samferdselsprosjekter.

– Samferdselsprosjekter kan komme i konflikt med samisk næringsvirksomhet og samiske interesser. Derfor er det viktig med grundige konsekvensvurderinger med legitimitet i det samiske samfunnet, samt tidlig involvering av samiske interesser, mener Silje Karine Muotka.

*Kontaktinformasjon:*

*Sametingsråd Silje Karine Muotka (NSR), tlf. 984 87 576,* *silje.karine.muotka@samediggi.no*